En klassiker rykker ind: Snylter-satire på Scala | stiften.dk
En klassiker rykker ind: Snylter-satire på Scala
Publikum får et kig ind i det forstørrede dukkehus, hvor dramaet "Parasitterne", udspiller sig. Hanne Windfeld (tv) spiller den hjemvendte dansk-amerikaner Miss Olson, der flytter ind os den kyniske snydetamp Hr. Gruesen, spillet af Kim Veisgaard og han underkuede kone, spillet af Bodil Jørgensen. Foto: Flemming Krogh
Aarhus Teater har grebet fat i Soyas højaktuelle klassiker "Parasitterne", der har Kim Veisgaard og Bodil Jørgensen i hovedrollerne.
03 feb. 2019 kl. 10:00
AARHUS: På overfladen ser Villa Vennely meget tilforladelig ud. Men under den barbielyserøde overflade er der revner og sprækker i facaden, hvor grådighedens grimme ansigt titter frem.
Aarhus Teater har taget fat i Soyas klassiker om den griske Gruesen, der vejrer morgenluft, da Miss Olson, en dansk-amerikansk kvinde som efter sigende er millionøse, flytter ind.
En satirisk farce, der sin alder til trods (den blev skrevet i 1926) er yderst aktuel i en tid med hvidvask, skattesnyd og bedrageri i millionklassen.
"Parasitterne" er skrevet af satirikeren Carl Erik Soya i 1926.Klassikeren er lagt i hænderne på Aarhus Teaters kreative makkerpar, husinstruktør Sargun Oshana og husscenograf David Gehrt, der plejer at styre Studio Scenen.
De medvirkende er Kim Veisgaard. Bodil Jørgensen, Hanne Windfeld, Marie Marschner, Mathias Flint, Luise Skov, Kjartan Hansen, Christian Hetland og Mette Døssing.
Lys og lyd: Súni Joensen og Kim Engelbredt.
"Parasitterne" spiller på Aarhus Teater Scala Scene 8. februar-13. marts.
Bodil Jørgensen står første gang på scenen på Aarhus Teater i "Parasitterne", men hun kender teatret rigtig godt fra publikumspladserne, hvor hun tit sad under sin studietid i Aarhus. Hun spiller sammen med Kim Veisgaard i rollen som Hr. Gruesen. Foto: Flemming Krogh
Fra Studio til Scala
Til at iscenesætte fortællingen har Aarhus Teater hentet husinstruktør og husscenograf Sargun Oshana og David Gehrt op fra kælderscenen Studio, hvor de normalt huserer.
- Det har været spændende at gå tilbage til grundarbejdet og en lineær fortælling, siger Sargun Oshana, der netop har modtaget Teaterkatten, de danske teaterjournalisters pris, for sit arbejde med Studio.
- Vi har taget det med fra Studio, at vi fortsat leger med, at selv om karaktererne er inde i en fortælling, er de bevidste om, at de står foran publikum, forklarer instruktøren, der ofte får spillerne til at interagere med gæsterne i salen.
David Gehrt har med sin scenografi skabt et forstørret dukkehus i naivistisk udtryk. Karaktererne er klædt i stiliseret dukketøj og har garnparykker på, så de passer til husets tematik.
- Når man flytter en sten, så myldrer det ud med kryb. Det ledte tanke til et terrarie, hvor man kan kigge ind på myrernes gange. Det blev igen en reference til dukkehuset. Når huset åbnes op, sidder vi som publikum og kigger ind på parasit-mennesket, og kigger på dem som på insekterne, forklarer David Gehrt.
Instruktør Sargun Oshana, der netop har modtaget prisen Teaterkatten, instruerer "Parasitterne". Han og forestillingens scenograf, David Gehrt, har de seneste sæsoner haft deres gang på teatrets Studio Scene. Foto: Flemming Krogh
Debuterer på Aarhus Teater
I rollen som Oline, Gruesens kone, ses Bodil Jørgensen.
- Oline bliver betragtet som tossen, men hun er måske den eneste, der ser igennem facaden, forklarer Sargun Oshana.
"Parasitterne" er Bodil Jørgensen debut på Aarhus Teater.
- Jeg er kommet her som publikum i 1980'erne, da jeg tog den store beslutning at blive skuespiller, fortæller hun.
- Det var det, jeg drømte om, når jeg sad i salen og kiggede på det smukke svaneloft, men jeg tænkte, at det var alt for stort, vildt og voldsomt, husker Bodil Jørgensen.
Hun læste engelsk på Aarhus Universitet og arbejdede ved siden af som handicaphjælper for en kvinde.
- Hende skal jeg heldigvis ud at besøge, mens jeg er her, indskyder hun.
Kvinden lavede teater med "Aarhus Kryk-ensemble", og Bodil Jørgensen var med som hjælper bag scenen.
- De skule lave en forestilling, "Cirkus Fantaspastisk", hvor jeg spillede med. Der fik jeg færten af, hvad det hele handlede om. At teatret kunne få folk til at stimle sammen om noget så vigtigt som fordomme og forskelligheder, og besluttede mig for at gøre noget ved det, siger Bodil Jørgensen, der kom ind på Statens Teaterskole i København.
Hun ser mange ligheder mellem Soyas farce og vores samtid.
- Vi har lige oplevet Britta-sagen og finansfolk med snablerne nede i statskassen. Vi har brug for en Robin Hood-historie igen. Det er som om, at grådigheden ingen ende vil tage, og den har så lidt med fællesskabet at gøre. Det lider til gengæld i de her år. Det er trist at opleve, siger Bodil Jørgensen.
De grådige parasitter titter frem på Scala 8. februar til 13. marts.
Hanne Windfeld spiller den rige dansk-amerikaner Miss Olson, der får Gruesens grådighed til at slå ud i lys lue. Foto: Flemming Krogh
Datteren Dagmar spilles af Marie Marschner. Foto: Flemming Krogh
"Parasitterne" har Bodil Jørgensen og Kim Veisgaard i hovedrollerne. Foto: Flemming Krogh
Soyas "Parasitterne" på Aarhus Teater. Foto: Flemming Krogh
Livshistorier fra Møllestien: Aarhus Teater flytter på plejehjem
Brækket ben udsatte teaterpremiere: Nu er afløseren fundet